Talle beseer na ontploffing in winkelsentrumDie foto is deur die gebruiker @wolfzwe op Twitter geplaas. ŉ Polisiewoordvoerder, lt kol Tshishikhawe Ndou, sê die oorsaak van die ontploffing by die Mugg & Bean eetplek is steeds onbekend en die polisie is op die toneel. ŉ Woordvoerder van die Ekurhuleni nooddienste, William Ntladi, sê tien mense is lig beseer terwyl drie ander in ŉ ernstige toestand na ŉ plaaslike hospitaal geneem is. Ntladi sê sewe van die beseerdes is werknemers van Mugg & Bean en veiligheidswagte. “Geen klante is beseer nie en die polisie is steeds op die toneel.” Ntladi sê die ontploffing het in een van die agterkamers naby die kombuis plaasgevind. “Dit blyk ŉ gasontploffing te wees maar ons ondersoek nog die presies oorsaak.”